મહેસાણામાં ડીવાઈડરના બ્લોકની હલકી ગુણવત્તા મામલે રજૂઆત કરાઇ
શનિવાર, ફેબ્રુઆરી 16 2019, 22:52 Hrs(IST)
નવગુજરાત સમય | Publish Date: Jan 25 2019 9:41AM
મહેસાણા પાલીકાનાં તંત્રને કોન્ટ્રાક્ટરો જાણે કે ઘોળીને પી ગયા હોય તેમ ઠેર-ઠેર હલકી ગુણવત્તાવાળી કામગીરી ચાલી રહી હોવાની વ્યાપક ફરીયાદો ઉઠી રહી છે. શહેરનાં હૈદરીચોકથી સિંધી સોસાયટી વચ્ચે ચાલી રહેલી ડીવાઈડની હલકી ગુણવત્તા હોવાથી પૂર્વ ઉપપ્રમુખ જયદીપસિંહ ડાભીએ તપાસ કરીને પાલીકા પ્રમુખ અને ચીફ ઓફીસરને લેખિત રજૂઆત કરતાં આ કામગીરી બંધ કરાવીને ડીવાઈડર બ્લોકનાં નમૂના લઈ પરીક્ષણ અર્થે લેબોરેટરીમાં મોકલી આપવાનો આદેશ કર્યો હતો.
મહેસાણા શહેરમાં બાંધકામ કામગીરી દરમિયાન ઈજનેર સહિતનાં કર્મચારીઓ સુપરવિઝન કરતા હોવા છતાં હલકી કામગીરીની ફરિયાદો ઉઠી રહી છે. હૈદરી ચોકથી સિંધી સોસાયટી સુધી હલકી ગુણવત્તાવાળા ડીવાઈડર બ્લોક નાંખ્યા હોવાની જાણ થતાં કોંગ્રેસનાં કોર્પોરેટર અને પૂર્વ ઉપપ્રમુખ જયદીપસિંહ ડાભીએ બ્લોકની ગુણવત્તાની ચકાસણી કરી હતી. ચકાસણી દરમિયાન હાથથી તૂટી જતાં હોવાથી હલકી ગુણવત્તાનાં હોવાનું પુરવાર થયુ હતું.
તેથી તેમણે સ્થળ પરથી પાલિકા પ્રમુખ, ચીફ ઓફીસર, બાંધકામ ઈજનેરને ફોન કરીને જાણ કરી હતી. ત્યારબાદ પાલિકા કચેરી પહોંચીને ડીવાઈડર બ્લોકની કામગીરી કરનાર એજન્સીની કામગીરી બંધ કરાવી, થર્ડ પાર્ટી ઈન્સપેક્શન કરાવી તેમજ બ્લોકનું લેબોરેટરી ટેસ્ટીંગ કરાવવાની માંગણી કરી હતી. જેનાં કારણે ચીફ ઓફીસરે તાત્કાલીક બ્લોકની કામગીરી બંધ કરાવીને બ્લોકનાં નમૂના લઈ પરીક્ષણ અર્થે ગેરીની લેબોરેટરીમાં મોકલવાનો નિર્ણય કર્યો હતો. કોંગ્રેસ શાસિત પાલિકામાં કોંગ્રેસનાં જ કોર્પોરેટરે પાલિકાની કામગીરીની પોલ ખોલતાં શહેરમાં આ મામલો ભારે ચર્ચાસ્પદ બન્યો હતો.
> મને જાણ થતાં લેખિત ફરીયાદ આપી છે
સોમનાથ ચોક પાસે જ આરસીસી રોડમાં કામગીરી સારી નહી હોવાની જાણ થઈ હતી. ત્યારબાદ ડીવાઈડર બ્લોક અંગે પણ રજૂઆત થતાં જાતે તપાસ કરતાં હાથ વડે જ તૂટી જતા હોવાથી પાલિકાનું સુપરવીઝન હોવા છતાં આવી કામગીરી થાય તે ચલાવી લેવાય નહી. તેથી મેં જાતે રજૂઆત કરીને સંબંધિત કર્મચારીઓ અને એજન્સી સામે કાર્યવાહી કરવાની માગણી કરી છે. - જયદીપસિંહ ડાભી, પૂર્વ ઉપપ્રમુખ
> ડીવાઈડરની કામગીરી બંધ કરાવી છે
કોર્પોરેટરની લેખિત રજૂઆત મળી હતી તેથી તાત્કાલીક ડીવાઈડરની કામગીરી બંધ કરાવીને ડીવાઈડર બ્લોકનાં નમૂના લઈ તેને પરીક્ષણ અર્થે ગેરીની લેબોરેટરીમાં મોકલી આપ્યા છે. જ્યારે આ મામલે તપાસ કરીને કામગીરી કરનાર એજન્સી સામે કાર્યવાહી કરાશે. - જીગર પટેલ, ચીફ ઓફીસર